Κανονισμός (ΕΚ) αριθ. 811/2003 της Επιτροπής

της 12ης Μαΐου 2003

για την εφαρμογή του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, όσον αφορά την απαγόρευση ανακύκλωσης εντός του ίδιου ζωικού είδους για τα ψάρια, την ταφή και την καύση ζωικών υποπροϊόντων και ορισμένα μεταβατικά μέτρα

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο(1), όπως τροποποιήθηκε τελευταία από τον κανονισμό (ΕΚ) αριθ. 808/2003 της Επιτροπής(2), και ιδίως το άρθρο 22 παράγραφος 2, το άρθρο 24 παράγραφος 6 και το άρθρο 32 παράγραφος 1,

Εκτιμώντας τα ακόλουθα:

(1) Ο κανονισμός (ΕΚ) αριθ. 1774/2002 απαγορεύει τη χρήση μεταποιημένων ζωικών πρωτεϊνών ως ζωοτροφών για ζώα του ιδίου είδους με αυτά από τα οποία προέρχονται οι πρωτεΐνες. Παρεκκλίσεις μπορούν να χορηγούνται σε ό,τι αφορά τα ψάρια αφού ζητηθεί η γνώμη της αρμόδιας επιστημονικής επιτροπής.

(2) Η επιστημονική συντονιστική επιτροπή εξέδωσε γνώμη στις 17 Σεπτεμβρίου 1999 σχετικά με τους κινδύνους που συνδέονται με την ανακύκλωση ζωικών υποπροϊόντων ως ζωοτροφών σε ό,τι αφορά τη μετάδοση ΜΣΕ σε εκτρεφόμενα μη μηρυκαστικά ζώα. Εξέδωσε επίσης γνώμη στις 6 και 7 Μαρτίου 2003 για τη χρήση ιχθυαλεύρων από άγρια ψάρια σε ψάρια εκτροφείου και την ανακύκλωση ψαριών ως προς τον κίνδυνο για ΜΣΕ. Η επιστημονική επιτροπή για την υγεία και την ορθή μεταχείριση των ζώων εξέδωσε γνώμη στις 26 Φεβρουαρίου 2003 για τη χρήση υποπροϊόντων ψαριών στις υδατοκαλλιέργειες. Σύμφωνα με τις ανωτέρω επιστημονικές γνώμες, ο ενδεχόμενος κίνδυνος από την ανακύκλωση ψαριών μπορεί να μειωθεί εάν τηρούνται ορισμένοι όροι.

(3) Επίσης είναι σκόπιμο να προβλεφθεί παρέκκλιση από την απαγόρευση ανακύκλωσης εντός του ιδίου είδους για τα ψάρια δυνάμει του κανονισμού (ΕΚ) αριθ. 1774/2002. Για να αποφευχθεί κάθε κίνδυνος για τη δημόσια υγεία και την υγεία των ζώων, η παρέκκλιση αυτή πρέπει να υπόκειται σε ορισμένους όρους.

(4) Είναι ανάγκη να προβλεφθούν μεταβατικά μέτρα ώστε να δοθεί αρκετός χρόνος στη βιομηχανία για να προσαρμοστεί στις νέες απαιτήσεις.

(5) Η επιστημονική συντονιστική επιτροπή εξέδωσε γνώμη στις 16-17 Ιανουαρίου 2003 σχετικά με την ασφάλεια ως προς τις ΜΣΕ από την ταφή και την καύση δυνητικώς μολυσμένων από ΜΣΕ ζωικών υλικών.

(6) Για να ληφθεί υπόψη η γνώμη αυτή, είναι αναγκαίο να καθοριστούν μέτρα εφαρμογής σύμφωνα με το άρθρο 24 παράγραφος 6 του κανονισμού (ΕΚ) αριθ. 1774/2002 σχετικά με το πως πρέπει να διεξάγεται η ταφή και καύση των ζωικών υποπροϊόντων.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Μεταβατικά μέτρα για την απαγόρευση ανακύκλωσης εντός του ιδίου ζωικού είδους για τα ψάρια

Σύμφωνα με το άρθρο 32 παράγραφος 1 του κανονισμού (ΕΚ) αριθ. 1774/2002, τα κράτη μέλη μπορούν να συνεχίσουν να εφαρμόζουν έως την 31 Δεκεμβρίου 2003 το αργότερο τα ισχύοντα πρότυπα και κανόνες για τη χρήση ζωοτροφών για ψάρια χωρίς να εφαρμόζουν την απαγόρευση που προβλέπει το άρθρο 22 παράγραφος 1 στοιχείο α) του κανονισμού (ΕΚ) αριθ. 1774/2002 όσον αφορά τα ψάρια.

Άρθρο 2

Παρέκκλιση από την απαγόρευση ανακύκλωσης εντός του ιδίου ζωικού είδους για ορισμένα ψάρια

1. Σύμφωνα με το άρθρο 22 παράγραφος 2 του κανονισμού (ΕΚ) αριθ. 1774/2002 χορηγείται παρέκκλιση στα κράτη μέλη σε ό,τι αφορά το τάισμα ψαριών με μεταποιημένες ζωικές πρωτεΐνες που προέρχονται από νεκρά ψάρια ή τμήματά τους του ιδίου είδους.

2. Ωστόσο η παρέκκλιση που προβλέπεται στην παράγραφο 1 δεν ισχύει για το τάισμα εκτρεφόμενων ψαριών με μεταποιημένες ζωικές πρωτεΐνες που προέρχονται από εκτρεφόμενα ψάρια του ίδιου είδους.

Άρθρο 3

Υποπροϊόντα άγριων ψαριών

Τα άγρια ψάρια και τα υποπροϊόντα από άγρια ψάρια που αλιεύονται σε ανοιχτές θάλασσες ή σε λίμνες μπορούν να χρησιμοποιούνται:

α) για την παραγωγή ζωοτροφών για ψάρια· και

β) ως ζωοτροφή για ψάρια.

Άρθρο 4

Απαιτήσεις για ζωοτροφές για εκτρεφόμενα ψάρια

Τα ψάρια, τα ζωικά υποπροϊόντα και τα παράγωγα προϊόντα τους που προορίζονται για ζωοτροφές για εκτρεφόμενα ψάρια σύμφωνα με το άρθρο 2 πρέπει να συμμορφώνονται με τις απαιτήσεις του παραρτήματος Ι.

Άρθρο 5

Μέτρα ελέγχου

Η αρμόδια αρχή λαμβάνει τα αναγκαία μέτρα ώστε:

α) να ελέγχει τη μεταποίηση και τη χρήση ζωοτροφών που περιέχουν μεταποιημένες ζωικές πρωτεΐνες προερχόμενες από νεκρά ψάρια ή τμήματα τους του ιδίου είδους·

β) να ελέγχονται τα ζώα στα οποία δίνονται οι τροφές του στοιχείου α) ανωτέρω, συμπεριλαμβανομένης και της αυστηρής επιθεώρησης της κατάστασης της υγείας των ζώων αυτών.

γ) να ελέγχεται η συμμόρφωση με τις απαιτήσεις του παραρτήματος Ι.

Άρθρο 6

Τελική διάθεση ζωικών υποπροϊόντων στην περίπτωση εκδήλωσης εστίας της νόσου

1. Στην περίπτωση που η αρμόδια αρχή απορρίψει τη μεταφορά ζωικών υποπροϊόντων στην πλησιέστερη μονάδα αποτέφρωσης ή μεταποίησης σύμφωνα με το άρθρο 24 παράγραφος 1 στοιχείο γ) του κανονισμού (ΕΚ) αριθ. 1774/2002, η αρμόδια αρχή μπορεί να εγκρίνει την τελική διάθεση των υποπροϊόντων αυτών:

α) ως απόβλητα με καύση ή ταφή στην εγκατάσταση από την οποία προήλθαν τα ζωικά υποπροϊόντα·

β) σε χώρο υγειονομικής ταφής σύμφωνα με την οδηγία 1999/31/EΚ· ή

γ) ως απόβλητα με καύση ή ταφή σε χώρο όπου είναι ελάχιστος ο κίνδυνος για την υγεία των ζώων, τη δημόσια υγεία και το περιβάλλον, υπό την προϋπόθεση ότι ο χώρος βρίσκεται εντός της κατάλληλης απόστασης που θα επιτρέψει στην αρμόδια αρχή να διαχειριστεί την πρόληψη του κινδύνου για τη δημόσια υγεία και την υγεία των ζώων και για το περιβάλλον·

2. Η ταφή και η καύση σε χώρους που ορίζονται στα στοιχεία α) και γ) της παραγράφου 1 λαμβάνουν υπόψη τους νόμους και τις οδηγίες σε κοινοτικό και εθνικό επίπεδο για το περιβάλλον και τη δημόσια υγεία

3. Η αρμόδια αρχή επιβλέπει την καύση και την ταφή ζωικών υποπροϊόντων και λαμβάνει τα αναγκαία μέτρα για να διασφαλίσει ότι υπάρχει συμμόρφωση με τις απαιτήσεις του παραρτήματος ΙΙ.

4. Για τους σκοπούς του παρόντος κανονισμού εφαρμόζεται ο ορισμός στο σημείο Α του παραρτήματος ΙΙ περί "επιτόπιας καύσης ή ταφής".

Άρθρο 7

Παρακολούθηση απόμερων περιοχών που χρησιμοποιούνται για την καύση και ταφή ζωικών υποπροϊόντων

Στην περίπτωση τελικής διάθεσης ζωικών υποπροϊόντων σε απόμερες περιοχές όπως προβλέπεται στο άρθρο 24 παράγραφος 1 στοιχείο β) του κανονισμού (ΕΚ) αριθ. 1774/2002, η αρμόδια αρχή θα παρακολουθεί σε τακτά διαστήματα τις περιοχές που έχουν χαρακτηριστεί ως απόμερες ώστε να εξασφαλίζεται η συμμόρφωση με τις απαιτήσεις του παραρτήματος ΙΙ του παρόντος κανονισμού.

Άρθρο 8

Καύση και ταφή μελισσών και μελισσοκομικών προϊόντων

Όταν πρόκειται για μέλισσες και μελισσοκομικά προϊόντα που εμπίπτουν στο άρθρο 5 παράγραφος 1 στοιχείο ζ) του κανονισμού (ΕΚ) αριθ. 1774/2002, η αρμόδια αρχή μπορεί, εάν χρειαστεί, να αποφασίσει ότι μπορούν να διατεθούν ως απόβλητα με καύση ή ταφή επί τόπου, υπό την προϋπόθεση ότι λαμβάνονται όλα τα αναγκαία μέτρα για να εξασφαλιστεί ότι η καύση ή η ταφή μελισσών ή μελισσοκομικών προϊόντων δεν θέτει σε κίνδυνο την υγεία των ζώων ή την ανθρώπινη υγεία και το περιβάλλον, λαμβάνοντας υπόψη τους νόμους και τις οδηγίες σε κοινοτικό και εθνικό επίπεδο για τη δημόσια υγεία και το περιβάλλον.

Άρθρο 9

Τήρηση μητρώων

Στην περίπτωση καύσης ή ταφής όπως προβλέπεται στα άρθρα 6, 7 και 8 ο υπεύθυνος για την καύση ή την ταφή θα τηρεί μητρώα:

α) με τις ποσότητες, τις κατηγορίες και τα είδη ζωικών υποπροϊόντων που καίγονται ή θάβονται·

β) την ημερομηνία και τον τόπο ταφής και καύσης.

Άρθρο 10

Έναρξη ισχύος

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Μαΐου 2003.

Ωστόσο τα άρθρα 2 έως 5 δεν εφαρμόζονται έως την 1η Ιανουαρίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Μαΐου 2003.

Για την Επιτροπή

David Byrne

Μέλος της Επιτροπής

(1) ΕΕ L 273 της 10.10.2002, σ. 1.

(2) Βλέπε σελίδα 1 της παρούσας Επίσημης Εφημερίδας.

ΠΑΡΑΡΤΗΜΑ Ι

απαιτήσεις για ζωοτροφές και μητρώα των μονάδων μεταποίησης και των εγκαταστάσεων παρασκευής ζωοτροφών που εμπλέκονται στη μεταποίηση υποπροϊόντων ψαριών και των παραγωγών προϊόντων τους που προορίζονται για ψάρια

A. Απαιτήσεις για ψάρια και ζωικά υποπροϊόντα που προορίζονται για ψάρια

Τα ψάρια, τα ζωικά υποπροϊόντα και τα παράγωγα προϊόντα τους που προορίζονται για ζωοτροφές για ψάρια πρέπει να συμμορφώνονται με τις ακόλουθες απαιτήσεις:

α) ο χειρισμός και η μεταποίησή της γίνεται ξεχωριστά από τα μη εγκεκριμένα για το σκοπό αυτό υλικά·

β) προέρχονται από άγρια ψάρια ή άλλα μη θηλαστικά θαλάσσια ζώα που αλιεύονται σε ανοιχτές θάλασσες ή λίμνες με σκοπό την παραγωγή ιχθυαλεύρων, ή από νωπά υποπροϊόντα άγριων ψαριών μεταποιημένα σε μονάδες παρασκευής ιχθυοπροϊόντων για ανθρώπινη κατανάλωση·

γ) έχουν μεταποιηθεί σε μονάδα μεταποίησης δυνάμει του άρθρου 13 του κανονισμού (ΕΚ) αριθ. 1774/2002 με πρότυπα που εξασφαλίζουν την ασφάλεια του προϊόντος από μικροβιολογική άποψη·

δ) συσκευάζονται μετά την επεξεργασία και πριν από τη διανομή σε συσκευασία με σαφή και ευκρινή επισήμανση με το όνομα και τη διεύθυνση των εγκαταστάσεων παρασκευής ζωοτροφών και η οποία φέρει την ένδειξη "μπορεί να χρησιμοποιηθεί για τροφή ψαριών".

B. Τήρηση μητρώων στις μονάδες μεταποίησης και στις εγκαταστάσεις παρασκευής ζωοτροφών οι οποίες εμπλέκονται στη μεταποίηση υποπροϊόντων ψαριών και στην παρασκευή παράγωγων προϊόντων που προορίζονται για τροφή ψαριών

Οι μονάδες μεταποίησης και οι εγκαταστάσεις παρασκευής ζωοτροφών πρέπει να τηρούν τα ακόλουθα μητρώα σε σχέση με τα ζωικά υποπροϊόντα ή τα παράγωγα προϊόντα:

α) προέλευση, ποσότητα και ημερομηνία όλων των αποστολών με ζωικά υποπροϊόντα ή ιχθυάλευρα που παρελήφθησαν·

β) μητρώα σε ημερήσια βάση με τις ποσότητες των ιχθυαλεύρων ή των ζωοτροφών που παρασκευάστηκαν και απεστάλησαν.

ΠΑΡΑΡΤΗΜΑ ΙΙ

μέτρα εφαρμογής σύμφωνα με το άρθρο 24 παράγραφος 6 όσον αφορά την παρέκκλιση για τη διάθεση ζωικών υποπροϊόντων

Α. Ορισμός

Για τους σκοπούς του παρόντος κανονισμού με τον όρο "επιτόπια καύση ή ταφή" νοείται η καύση ή ταφή στο χώρο από τον οποίο προέρχονται τα ζωικά υποπροϊόντα ή, εάν λαμβάνονται τα κατάλληλα μέτρα βιοασφάλειας για την πρόληψη της εξάπλωσης μιας νόσου από τη μεταφορά των ζωικών υποπροϊόντων, ένας χώρος υγειονομικής ταφής εγκεκριμένος δυνάμει της οδηγίας 1999/31/EΚ, ή σε χώρο όπου είναι ελάχιστος ο κίνδυνος για την υγεία των ζώων, τη δημόσια υγεία και το περιβάλλον, ο οποίος βρίσκεται σε απόσταση συμβατή με την απαίτηση για συνεχή επίβλεψη από την αρμόδια αρχή, κατάλληλη για τη διαχείριση του υπό εξάπλωση κινδύνου και με συνεκτίμηση των νόμων και οδηγιών σε κοινοτικό και εθνικό επίπεδο για τη δημόσια υγεία και το περιβάλλον.

Β. Τελική διάθεση ζωικών υποπροϊόντων στην περίπτωση εκδήλωσης εστίας της νόσου

1. Η αρμόδια αρχή πρέπει να επιβλέπει την καύση ζωικών υποπροϊόντων και να λαμβάνει τα αναγκαία μέτρα για να εξασφαλίζει ότι αυτά καίγονται:

α) σε κατάλληλα διαμορφωμένη πυρά και τα ζωικά υποπροϊόντα μετατρέπονται σε τέφρα· και

β) χωρίς να τίθεται σε κίνδυνο η ανθρώπινη υγεία·

γ) χωρίς τη χρήση διεργασιών ή μεθόδων που θα μπορούσαν να βλάψουν το περιβάλλον, με συνεκτίμηση των νόμων και οδηγιών σε κοινοτικό και εθνικό επίπεδο για το περιβάλλον και τη δημόσια υγεία, ώστε να ελαχιστοποιείται σε επίπεδο συμβατό με τη δημόσια τάξη

i) ο κίνδυνος για το νερό, τον αέρα, το έδαφος και την πανίδα ή χλωρίδα,

ii) η πρόκληση ενοχλήσεων θορύβου και οσμών, και

iii) δυσμενείς συνέπειες για την τοποθεσία και το τοπίο.

2. Η αρμόδια αρχή πρέπει να επιβλέπει την ταφή ζωικών υποπροϊόντων και να λαμβάνει τα αναγκαία μέτρα για να εξασφαλίζει ότι αυτά θάβονται:

α) κατά τρόπον ώστε να μην έχουν πρόσβαση τα σαρκοβόρα ζώα· και

β) σε:

i) χώρο υγειονομικής ταφής σύμφωνα με την οδηγία 1999/31/EΚ· ή

ii) σε άλλο χώρο χωρίς να τίθεται σε κίνδυνο η ανθρώπινη υγεία.

3. Στην περίπτωση ταφής σε χώρο άλλο από τον εγκεκριμένο χώρο υγειονομικής ταφής, η αρμόδια αρχή πρέπει να λάβει τα αναγκαία μέτρα για να εξασφαλίσει ότι τα ζωικά υποπροϊόντα θάβονται χωρίς τη χρήση διεργασιών ή μεθόδων που μπορούν να βλάψουν το περιβάλλον, με συνεκτίμηση των νόμων και οδηγιών σε κοινοτικό και εθνικό επίπεδο για το περιβάλλον και τη δημόσια υγεία ώστε να ελαχιστοποιείται σε επίπεδο συμβατό με τη δημόσια τάξη:

α) ο κίνδυνος για το νερό, τον αέρα, το έδαφος και την πανίδα ή χλωρίδα·

β) η πρόκληση ενοχλήσεων θορύβου και οσμών, και

γ) οι δυσμενείς συνέπειες για την τοποθεσία και το τοπίο.

4. Εάν τα ζωικά υποπροϊόντα πρέπει να μετακινηθούν από το χώρο προέλευσής τους, η αρμόδια αρχή πρέπει να εξασφαλίζει ότι:

α) τα ζωικά υποπροϊόντα μεταφέρονται σε ασφαλείς, στεγανούς περιέκτες ή οχήματα·

β) η φόρτωση και η εκφόρτωση των ζωικών υποπροϊόντων επιβλέπεται από την αρμόδια αρχή·

γ) οι τροχοί των οχημάτων απολυμαίνονται με χρήση προϊόντος απολύμανσης εγκεκριμένου από την αρμόδια αρχή, αφότου το όχημα αναχωρήσει από το χώρο προέλευσης·

δ) οι περιέκτες και τα οχήματα που χρησιμοποιούνται για τη μεταφορά ζωικών υποπροϊόντων καθαρίζονται πολύ προσεκτικά και απολυμαίνονται με χρήση προϊόντος απολύμανσης εγκεκριμένου από την αρμόδια αρχή, μετά τη εκφόρτωση των ζωικών υποπροϊόντων· και

ε) έχουν προβλεφθεί συνοδοί για τα οχήματα, έλεγχος της στεγανότητας και διπλό κάλυμμα.

Γ. Τελική διάθεση ζωικών υποπροϊόντων σε απόμερες περιοχές

Στην περίπτωση τελικής διάθεσης ζωικών υποπροϊόντων σε απόμερες περιοχές σύμφωνα με το άρθρο 24 παράγραφος 1 στοιχείο β) του κανονισμού (ΕΚ) αριθ. 1774/2002:

α) η αρμόδια αρχή παρακολουθεί τακτικά τις περιοχές που χαρακτηρίζονται απόμερες για να εξασφαλίσει ότι ελέγχονται σωστά οι περιοχές αυτές και οι δραστηριότητες τελικής διάθεσης που προβλέπονται στο άρθρο 24 παράγραφος 1 στοιχείο β).

β) η καύση ή η ταφή είναι σύμφωνες με τους νόμους και τις οδηγίες, σε κοινοτικό και εθνικό επίπεδο, για το περιβάλλον και τη δημόσια υγεία ώστε να ελαχιστοποιείται σε επίπεδο συμβατό με τη δημόσια τάξη:

i) ο κίνδυνος για το νερό, τον αέρα, το έδαφος και την πανίδα ή χλωρίδα,

ii) η πρόκληση ενοχλήσεων θορύβου και οσμών, και

iii) οι δυσμενείς επιπτώσεις στην τοποθεσία και στο τοπίο.